Ngyiresi Bɔɔlbɔ Mpanyimfo etu dapɛn ewiei Ngyiresi bɔɔlbɔ no ahyɛ da ɔnam Ɔhembaa Elizabeth II no wu no ntsi.
Ndeda na awerɛhosɛm a ɔfa Ɔhembaa Elizabeth II ho bɔtɔɔ gua. Asɛm yi annka UK amamfo nkotsee, na mbom wiadze n’afɛndzanan nyinara ɔnam Ɔhembaa Elizabeth II no nsunsuando na no tum a nna ɔwɔ wiadze n’afɛndzanan nyinara mu no.
Asɛm yi sii ndeda no, bɔɔlbɔfo na bɔɔlbɔ kuw akɛse a wɔwɔ UK na hɔn a wonnyi UK nyinara dze hɔn awerɛkyekyer na hɔn dzenhyɛ nsɛm maa UK man no ne tsitsir Ɔhembaa Elizabeth II n’ebusuafo nyinara.
Asɛm no sii no, no ho mpopowee baa dɛ annhwɛ a Ngyiresi Bɔɔlbɔ Mpanyimfo botu dapɛn n’ewiei bɔɔlbɔ a nkyɛ ɔbɔkɔ do wɔ UK ɔkyena Memenda, Kwesida na Dwowda no ahyɛ da. Nokwar, Fida anapa ndɔndu mber mu na Ngyiresi Bɔɔlbɔ Mpanyimfo nam hɔn Twitter dwumadzinyi do dze bɔtoo gua dɛ woetu dapɛn ewiei bɔɔlbɔ akansi no ahyɛ da na ɔpanyin a ɔda ano a wɔfrɛ no Richard Masters n’anomu nsɛm nye yi:
“Hɛn na hɛn bɔɔlbɔ kuw ahorow no bɛpɛ dɛ yɛdze hɛn dzenhyɛ nsɛm dze ma hɛn Hembaa a oedzi hɛn do akyɛr wɔ no som pa a ɔdze asom hɛn man yi. Dɛ ɔno nye hɛn Hembaa a oedzi hɛn do akyɛr no, nna ɔyɛ nkuranhyɛ kɛse kɛse ma hɛn na oegya ɔbra pa ho susudua ato hɔ ama hɛn ber mpo a ɔdze n’abrabɔ nyinara dze too hɔ maa hɛn no. Iyi nnyɛ mber bɔn mma hɛn nko na mbom amanaman a woetwa hɛnho ehyia nyinara a nna wɔpɛ n’asɛm no na yɛnye hɔn nyinara bɔ mu gyam no no wu ekyir”.
Nsɛm biara a otwar dɛ wɔdze ma Ngyiresi bɔɔlbɔ adɔfo nyinara fa ber a wɔbɔbɔ bɔɔl no wɔ mber bɔn yi mu biara no, Ngyiresi Bɔɔlbɔ Mpanyimfo se wɔnnkɛfa akam hɛn. Kɔ do araa kenkan fi Akannews.com na dza obesi ekyir biara no, yɛbɛma w’aso atse.
